|  |  |  |
| --- | --- | --- |
| **Elem tartalma: Kisterenye – játék a parkban**  Kulcsszavak: identitás, képességek, elfogadás, lelkiismeret-vizsgálat, képmás. | | Kategória: játék |
| Szerző(k): Zagyvamenti Nagyboldogasszony Közösség | | Esemény: Találkozó |
| Kapcsolódó téma: Identitás | Kapcsolódó előadás: Identitás | |
| Régió: Zagyva | Település: Kisterenye | Időpont: 2021.09. |

Kapcsolódó anyagok:

Törzsanyag:

**Kisterenye – játék a parkban**

14:00 - Plébániaudvaron összegyűlünk, Domi felvázolja, mi következik:

*Most egy utazás veszi kezdetét. Nem csak a lábunk segítségével utazunk, hanem egy kisebb lelki utazásnak is a részesei lehetünk. Az utazás célja, hogy közelebb kerülhessünk identitásunkhoz. Ahhoz az identitáshoz, amit felismerve a legboldogabbak lehetünk, hiszen Isten is ezt álmodta meg rólunk. Tartsatok velünk!*

*Gyakorlati tudnivalók:*

* *Közösen vonulunk, senki ne menjen előre, ne maradjon le.*
* *WC lehetőség a játék alatt nincs, közterületen leszünk.*
* *Akinek kérdése van, forduljon hozzám, vagy Lillához bizalommal a játék alatt is!*
* *Vegyetek részt benne, mert így érhetjük el közös célunkat.*

Elindulunk, elöl megyek az állomásvezetőkkel (Balázs+Sári, Maja+Adri, Dave), mögötte a többiek, végén pedig valaki, pl. Lilla.

1. **állomás - kb. 14:10-14:20**

Helyszín: Kastélyparkban a kapunál balra fordulva, a kastély előtt, picit a vasút felé haladva, de nem messzire. Van ott jó tér.

**Téma: Ki vagyok én?**

***Kellék: Balázsék készülnek mindennel***

Állomásvezetők: Sári és Balázs

Állomás tartalma:

Kb. 5 fős csapatok, de maximum 7 csoport. 1-1 kt is lesz a csapatokban. Minden csapat külön játszik. Választanak egy kitalálót, aki megpróbálja megfejteni a 12 szót, amit minden csoport megkap. A kitaláló nem ismeri a szavakat, melyek az előadásból lettek összegyűjtve. A csapat a kérdezőnek csak igennel, vagy nemmel válaszolhat, így kell kitalálni, mi lehet a szó maga. Akkor jöhet a  következő szó, ha kitalálták, de lehet szót cserélni, ha nagyon nem megy. Az a győztes csapat, aki a legtöbb szót megfejti, s ha több ilyen is van, akkor a leggyorsabban teljesítő csapat a győztes.

Konklúzió:

*Különböző szellemi, lelki képességekkel vagyunk megáldva. Nem csak a gyorsaságra és a kreatív gondolkodásra gondolok. Ide tartoznak az egyes tantárgyakkal kapcsolatos érdeklődésünk, tehetségünk. Valaki talán rossz matekból, de jó rajzból. Vagy rossz énekből, de szépen és helyesen tud írni. Aztán van, aki ügyesen és gyorsan tud döntést hozni, más pedig órákig, vagy hetekig rágódik egy nem is olyan bonyolult problémán. Sokfélék vagyunk, és Isten így gyönyörködik bennünk.*

Lelkiismeret-vizsgálathoz tartozó, de ide illő, itt felolvasandó kérdések:

* El tudom-e fogadni magam, szeretem-e magam?
* Tudok-e Isten szemével tekinteni magamra? Elfogadom, hogy Isten szeretetből, örömében alkotott olyannak, amilyen vagyok?
* Elhanyagoltam-e a képességeimmel foglalkozni? Elhanyagoltam-e a sportot, a tanulást, a kötelességeimet?
* Szoktam-e Isten segítségét kérni, amikor nehéz döntést kell meghoznom, vagy mindig elodázom a komoly kérdéseket?

Az állomás végén minden csoport kap egy-egy mozaikdarabot, amit magukkal kell vinniük az utolsó állomásig. Minden csapat döntse el, ki viszi a mozaikdarabot! Majd elindul a csapat a következő helyszínre.

1. **állomás - kb. 14:25-14:35**

Helyszín: Ha a kastéllyal szembe nézünk, akkor balra található egy tisztás. Ahol elférünk azon a tájékon, pl. az utak találkozásánál, vagy magán a tisztáson is alkalmas lehet.

**Téma: Fogadd el a testi adottságaidat!**

***Kellék: 2x3=6 hullahopp karika, 2 labda, 2 bólya***

Állomásvezetők: Maja, Adri

Állomás tartalma:

Felvezető szöveg:

*Sziasztok, egy csapatépítő játékkal készültünk nektek, melynek témája: fogadd el a másikat és önmagad olyannak amilyen!*

A játék menete:

*Láttok három karikát! A feladat, hogy egyenként ugorjatok bele a karikákba, és mindegyiknél mondjatok egy-egy dolgot, amit szerettek magatokban. Főleg fizikai tulajdonságokra, adottságokra gondoljatok! Nem is egyszerű, ugye?*

*Miután megtettétek, kezdjétek el gurítani a labdát, kerüljétek meg a bóját, majd labdával a kezetekben futás vissza, és jöhet a következő!*

(Nagy létszám esetén két csoportra bontva ugyanez, de nem egymás mellett, hanem picit távolabb, hogy ne zavarják egymást, amikor mondják a tulajdonságaikat.)

Záró szöveg:

*Itt is kellett az elfogadás, mert nem egyforma mindenki, mindenki máshogy csinálja, mert van aki pl. gyorsabb, stb., és türelemmel kellett lennünk egymás iránt.*

Lelkiismeret-vizsgálathoz tartozó, de ide illő, itt felolvasandó kérdések:

* Elfogadom-e a testem úgy, ahogy van?
* Elhanyagoltam-e a testem, vagy éppen túlzásba vittem a szépítkezést, testedzést, stb. (hiúság, mértéktelenség)
* Segítek-e a kevésbé talpraesett embereknek, vagy én is csak röhögök rajtuk és gúnyolódok?
* Szívesen barátkozok-e olyanokkal is, akik kevésbé olyan ügyesek, mint én?
* Nyitott vagyok-e azokra az emberekre is, akikhez kevésnek és ügyetlennek érzem magam?
* El tudom-e szeretettel és irigykedés nélkül fogadni, ha valamiben nem én vagyok a legjobb?
* Tudom-e magamat Isten szemével értékesnek és ügyesnek tekinteni?

*Kaptok x db mozaikdarabot, melyet őrizzetek meg a következő állomásig! Ki az, akinek még nincs? Őrizzétek meg őket a játék végéig!*

Köztük osztunk ki pl. 10 db-ot.

Majd elindul a csapat a következő helyszínre. Ehhez kicsit többet kell menni. Lehet a kastély előtt elmenni, és átvágni a két ház között, akkor picit rövidebb és legalább érdekesebb is ...

1. **állomás - kb. 14:45-15:00**

Helyszín: Templom mögött, a temető ravatalozója mellett, ahová az aszfaltút is megérkezik, amin jövünk.

**Téma: Lelkitükör az önelfogadás fényénél**

***Kellék: lelki tükrök, karton a mozaikhoz, ragasztó, ill. mozaikdarabok a fiataloknál (olló, ha még szét kell vágni a darabokat több részre, de tudjuk, hogy mennyinek kell meglennie)***

Állomásvezetők: Dave+Domi

Állomás tartalma:

1. A maradék mozaikdarabok itt el vannak rejtve a felfelé vezető út végén-környékén. Mielőtt elérjük ezt a szakaszt, megállunk, és versenyt hirdetünk, ki találja meg a legtöbb elrejtett mozaikot. Utána adjanak annak, akinek nincs egy sem, ha van ilyen!
2. Felmegyünk a helyszínre, körbeállunk és:

*Mindnyájan egyéniségek vagyunk, Isten gyermekei, akik arra vagyunk hivatottak, hogy Isten képmásai legyünk itt a földön. Hiszen Isten a Teremtés könyvében azt mondja, hogy saját képére és hasonlatosságára teremtette az embert. Mindnyájan rendelkezünk tehát valamivel, ami Isten képmása. Ennek jelei a nálatok lévő mozakidarabok. Egyedül azonban sokszor hiányosnak érezzük magunkat. Azért, mert Isten közösségi lénynek teremtett minket. Adottságainkkal egymást segíthetjük, s ha jól csináljuk, akkor egy jó közösség egyre inkább Krisztus képére és hasonlatosságára formálódik.*

*Ezt most szemléltetni is fogjuk: Van itt egy kartonlap és ragasztó, nálatok pedig egy Krisztus arc mozaikdarabjai. Rakjuk ki együtt Krisztus arcát, majd ragasszuk föl!*

*A játék itt véget ér. Azért ér véget, mert bár eddig is komoly dolgokról beszélgettünk játékosan, de innentől már tényleg nem játék, amit csinálunk. Szembe kell néznünk önmagunkkal és az Istennel. Hogy állok én Isten előtt?*

Majd felolvassuk (akár csak részben) nekik a lelki tükröt:

<https://docs.google.com/document/d/18znZSA8aPZF7tuWCYJclnYwjG3mq7ZRqmJmDqouhkHU/edit>

Utána pisiszünet és gyóntatás, a képet pedig kitennénk a templom oltárához.